लखनऊ। शामली में परंपरागत पूजा अर्चना के लिए जा रहीं दलित समाज की महिलाओं को संप्रदाय विशेष के युवकों ने पूजा करने से रोक दिया। विरोध पर युवकों ने लाठी, डंडे तथा लोहे की छड़ों से महिलाओं पर हमला कर दिया। महिलाओं पर हमले की सूचना से दलित समाज के लोग घटनास्थल की ओर दौड़ पडे़। दलित महिलाओ ने मोर्चा संभालते हुए दिल्ली-सहारनपुर हाइवे जाम कर दिया और आरोपियों की गिरफ्तारी की मांग करने लगी। पुलिस-प्रशासन के आलाधिकारी कई थानों की फोर्स के साथ मौके पर पहुंच गए। आरोपियों की गिरफ्तारी व पुलिस सुरक्षा में पूजा कराने के आश्वासन पर महिलाओं ने जाम खोला।

थानाभवन कस्बे में रेत्ती सराय मोहल्ले में दलित समाज के लोग रहते हैं। मोहल्ले में ही आगे कुछ खाली जमीन पड़ी है। दलितों का कहना है कि उस जमीन पर पिछले काफी वर्षो से समाज के लोग बड़ी माता की पूजा अर्चना करते रहे हैं। सोमवार दोपहर जब दलित समाज की महिलाएं अपने छोटे बच्चों के साथ पूजा अर्चना के लिए जा रही थीं तो पूजा स्थल पर दूसरे संप्रदाय के लोगों ने महिलाओं से मारपीट करते हुए पूजा न करने की धमकी दी। महिलाओं ने इसका विरोध किया। इस पर युवकों ने हाथों में लाठी, डंडे व लोहे की छड़ें लेकर महिलाओं पर हमला कर दिया। इससे बचने के लिए महिलाएं भागीं। इस पर आरोपियों ने उन पर ईट पत्थरों से हमला कर दिया। महिलाओं पर हमले की सूचना मोहल्ले मे पहुचते ही दलित समाज के लोग भी घटना स्थल की ओर दौड़ पडे। महिलाओं ने मोर्चा संभालते हुए दिल्ली सहारनपुर हाइवे जाम कर दिया। विधायक सुरेश राणा, चैयरमैन संजय शर्मा ने महिलाओ को समझाने का काफी प्रयास किया, लेकिन महिलाएं उक्त स्थल पर थाल रखकर पूजा करने व मारपीट करने वालों की गिरफ्तारी को लेकर अड़ गई। मौके पर पहुंचे एसडीएम शामली रामअवतार गुप्ता, सीओ भवन शिष्यपाल सिंह सहित कई थानों की फोर्स व रिजर्व फोर्स भी मौके पर पहुंची। आरोपियों की गिरफ्तारी व पुलिस सुरक्षा में पूजा कराने के आश्वासन पर महिलाओं ने जाम खोला। बाद में कड़ी सुरक्षा के बीच दलित महिलाओं ने स्थल पर पहुंच पूजा अर्चना की।

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस